Din il-ġimgħa l-attenzjoni ta' kull min isegwi x-xena politika Amerikana kienet fuq il-Konvenzjoni tal-Partit Demokratiku li ltaqgħet biex tapprova n-nominazzjoni tal-kandidat li se jirrappreżenta lil dan il-partit fl-elezzjoni presidenzjali ta' Novembru li ġej. Fil-verità, l-għażla ta' Hillary Clinton kienet ċara hekk kif l-aħħar avversarju tagħha, Bernie Sanders, kien irtira ftit tal-jiem qabel. Madankollu, kien fatt magħruf li kien għad hemm element kbir fi ħdan id-Demokratiċi li baqa' jirreżisti n-nominazzjoni tagħha għal raġunijiet diversi. Għaldaqstant, kien hemm kurżità kbira dwar jekk il-kelliema Demokratiċi jirnexxilhomx jgħaqqdu lill-partit wara Clinton sal-aħħar tal-Konvenzjoni jew jispiċċawx jiggravaw it-tensjonijiet li diġà jeżistu. Id f'id Fost l-aktar espressjonijiet ta' appoġġ mistennija kien hemm dak ta' Sanders stess li ħeġġeġ lis-sostenituri tiegħu biex jgħinu lil Clinton tasal sal-White House fl-elezzjoni ta' Novembru li ġej. Huwa fakkar li hu u s-sostenituri tiegħu bdew il-kampanja bl-għan li jagħmlu bidla kbira fil-politika Amerikana. Għalih din il-bidla seħħet hekk kif hu u Clinton ftiehmu fuq programm elettorali li, fil-fehma tiegħu, huwa l-aktar wieħed progressiv li qatt kellu l-Partit Demokratiku. Sanders sostna li Clinton se tkun president eċċezzjonali u li hu kburi li qiegħed jagħtiha l-appoġġ tiegħu. Huwa qal li Clinton għandha l-istess fehma tiegħu dwar il-fatt li persuna li taħdem erbgħin siegħa fil-ġimgħa m'għandhiex tgħix fil-faqar. Għalhekk huwa konvint li Clinton se taħdem biex il-paga minima tibda tirrifletti aħjar l-ispejjeż tal-ħajja. "Agħtuha l-appoġġ li tajtu lili" Aktar 'il quddiem fil-Konvenzjoni kien imiss lill-President Barack Obama li jitla' fuq il-palk biex jagħti l-appoġġ tiegħu. Fid-diskors tiegħu huwa appella lill-votanti biex jappoġġaw lil Clinton daqskemm appoġġaw lilu. Obama fakkar li, tul il-presidenza tiegħu, dan l-appoġġ sabu anke minn Clinton stess minkejja l-fatt li kien għelibha fit-tellieqa għan-nominazzjoni Demokratika fl-2008. Fil-fehma tiegħu, dan kien sinjal ċar li hija kienet tpoġġi l-bżonnijiet tan-nazzjon qabel dawk personali. B'kuntrast, Trump wera tul il-kampanja li lanqas pjan politiku ċar ma kellu jekk isir president. Obama sostna li huwa veru li Trump huwa negozjant li kiseb suċċess. Però, il-President Amerikan saħaq li huwa jaf bosta negozjanti ta' suċċess li ma ħallewx warajhom l-ammont kbir ta' nies mingħajr xogħol li ħalla Trump minħabba d-deċiżjonijiet maniġerjali tiegħu. Għaldaqstant, Obama staqsa jekk raġel li qatta' ħajtu kollha mingħajr ma juri ebda interess fil-benesseri tan-nies ta' madwaru jistax issa jkun il-vuċi tal-Amerikani bħala President. Huwa kkundanna wkoll il-pessimiżmu li bih tkellem Trump fil-Konvenzjoni Repubblikana tal-ġimgħa li għaddiet, li qiegħed joħloq atmosfera ta' biża' u firda interna fil-pajjiż. Messaġġ ta' għaqda Nhar il-Ħamis kien imiss lil Clinton innifisha titla' fuq il-palk biex taċċetta n-nomina u taqsam il-viżjoni għall-erba' snin ta' presidenza tagħha. Hija wiegħdet li se tkun mexxejja b'rieda soda u bl-interess kollettiv fuq ħsibijietha. Spjegat ukoll li, għad-differenza ta' Trump, hija għandha esperjenza twila fis-servizz pubbliku li għenitha tara u tifhem l-isfidi kbar li għandu l-pajjiż fis-snin li ġejjin. Hija poġġiet fid-dubju t-temperament ta' Trump fejn sostniet li huwa mhux kapaċi jiffaċċja l-kritika u għamlet referenzi għall-battibekki infantili li kellu mal-avversarji tiegħu fuq il-midja soċjali tul il-kampanja elettorali. Clinton ħeġġet lill-votanti biex joqogħdu attenti għal nies bħal Trump li jwiegħdu li se jsolvu l-problemi kollha weħidhom. Hawnhekk, hija fakkret li l-fundaturi tal-Istati Uniti ġġieldu l-gwerra tal-indipendenza u kitbu Kostituzzjoni biex jassiguraw ruħhom li fil-pajjiż ma jerġax ikun hemm mexxej li jkollu l-poter kollu f'idejh. Għaldaqstant, hija fakkret li s-saħħa tal-Istati Uniti ma tiġix minn persuna waħda imma mill-membri kollha tas-soċjetà li, minkejja li ma jaqblux fuq kollox, jingħaqdu fl-aktar mumenti diffiċli biex jaraw lill-pajjiż jimxi 'l quddiem. Fil-fehma tagħha, dan l-ispirtu kollettiv reġa' huwa ta' bżonn fiż-żminijiet tal-lum hekk kif hemm diversi forzi interni u esterni li qegħdin jippruvaw jagħmlu ħsara lill-Amerika. Bħal Obama, Clinton ikkritikat lil Trump għall-fatt li ma daħalx fid-dettall tal-politika tiegħu fid-diskors li għamel il-ġimgħa l-oħra meta aċċetta n-nomina tal-Partit Repubblikan għall-presidenza tal-Istati Uniti. B'kuntrast hija spjegat il-prijoritajiet tagħha f'diversi setturi. Kif antiċipa Sanders, Clinton qalet li l-prijorità tagħha se tkun li toħloq aktar opportunitajiet għall-Amerikani u tara li min jaħdem ikun jista' jgħix ħajja dinjituża. Barra minn hekk, hija tenniet li fl-ewwel mitt jum tagħha fil-presidenza hija kienet se taħdem mar-rappreżentanti eletti fil-Kungress u s-Senat biex isir pjan ta' investiment kbir fl-infrastruttura tal-pajjiż. Fejn jidħol Sanders stess, hija ddedikat ħafna partijiet mid-diskors tagħha biex tagħfas fuq kwistjonijiet li kienu għal qalb is-senatur minn Vermont tul il-kampanja elettorali. Clinton faħħret lil din il-kampanja għax qalet li ispirat lil miljuni ta' Amerikani, speċjalment liż-żgħażagħ, biex jinteressaw ruħhom f'din l-elezzjoni u jpoġġu diversi kwistjonijiet soċjali fiċ-ċentru tad-dibattitu. Għaldaqstant, hija sostniet li l-kawża ta' Sanders hija l-kawża tagħha wkoll u li flimkien kienu se jkomplu jibnu fuq ix-xogħol siewi li għamel il-President Obama fl-aħħar snin li matulhom ħareġ lill-Istati Uniti minn waħda mill-agħar kriżijiet ekonomiċi li qatt ra l-pajjiż. X'impatt kellhom il-konvenzjonijiet? Hekk kif ġew konklużi l-konvenzjonijiet taż-żewġ partit prinċipali, wieħed jista' jibda jieħu idea tar-reazzjoni taċ-ċittadini Amerikani għall-kandidaturi li tressqu. Min-naħa tiegħu Donald Trump jidher li rnexxielu jikseb l-appoġġ li xtaq minn ammont sostanzjali tal-element konservattiv fi ħdan il-Partit Repubblikan grazzi għall-għażla ta' Mike Pence bħala n-nominat għall-viċi presidenza. Dan għax Pence, illi huwa l-gvernatur tal-istat ta' Indiana, għandu l-fama ta' Repubblikan tradizzjonali li jimxi fuq ideali tal-lemin simili għal dawk ta' figuri storiċi bħal Ronald Reagan. Madankollu, waqt il-Konvenzjoni Repubblikana deher ċar li għad hemm element qawwi ta' xettiċiżmu bħal min-naħa tas-senatur Ted Cruz li naqas milli jappoġġah fid-diskors tiegħu u oħrajn bħal Mitt Romney u John Kasich li ddeċidew li ma jattendux din l-attività. Fuq in-naħa Demokratika, Clinton tidher li rnexxielha tikseb l-appoġġ ta' ħafna tal-kritiċi tagħha hekk kif l-avversarju prinċipali tagħha tul din il-kampanja, Bernie Sanders, stess offrielha l-id tal-ħbiberija fl-aħħar jiem. Minkejja dan il-fatt, għad hemm ħafna rabja fost l-aktar sostenituri determinati tiegħu minħabba emails li kienu ppubblikati fl-aħħar jiem li wrew li kien hemm uffiċjali ewlenin fil-Partit Demokratiku li setgħu ħadmu kontrih. Stħarriġ li sar minn bosta aġenziji tal-aħbarijiet indikaw li bħalissa Trump għandu vantaġġ żgħir fuq Clinton f'termini ta' popolarità. Din kienet l-ewwel darba tul il-kampanja presidenzjali li Trump sab ruħu quddiem Clinton. B'mod partikolari, jidher li bosta Amerikani għandhom dubji sostanzjali dwar kemm Clinton se tpoġġi l-bżonnijiet tal-ħaddiema qabel dawk tal-korporazzjonijiet. Madankollu, it-triq għadha twila ħafna f'din il-kampanja u l-opinjoni tal-votanti tista' tinbidel mil-lejl għan-nhar b'reazzjoni għal dak li se jaraw u jisimgħu fix-xhur li ġejjin.